Europeër raap historiese wynplaas vir R52 miljoen opMorgenhof-wynlandgoed. (Foto: Facebook) Een van Suid-Afrika se oudste wynplase, Morgenhof-wynlandgoed in Stellenbosch, is Woensdag vir R52,25 miljoen op ŉ veiling verkoop. Meer as 2,4 miljoen mense van oor die wêreld het aanlyn ingeskakel om te sien hoe dié 329 jaar oue plaas aan die hange van die Simonsberg opgeveil word. Dit was die eerste keer in die geskiedenis dat dié historiese plaas op ŉ veiling beland. Die veiling is regstreeks én aanlyn aangebied deur High Street Auctions, in samewerking met die Amerikaanse veilingsmaatskappy Tranzon, wat verteenwoordigers oor die hele Verenigde State het. Potensiële kopers kon aanlyn of telefonies bie. Volgens Joff van Reenen, direkteur en hoofafslaer van High Street Auctions, is die wynplaas aan ŉ Europeër verkoop, wat telefonies gebie het. Geen verdere inligting oor dié persoon is in hierdie stadium bekend nie. “Die verkope is onderhewig aan ŉ bevestigingstydperk van 14 dae,” sê Van Reenen. Volgens Van Reenen was die reaksie op die veiling verstommend. Morgenhof uit die lug (Foto: Verskaf) “Dit was die grootste Suid-Afrikaanse veilingsveldtog wat nog ooit plaasgevind het. Meer as 2,4 miljoen mense van 15 verskillende lande het aanlyn gekyk.” Morgenhof is deur Anne Cointreau opgeveil. Sy het die plaas 30 jaar gelede gekoop. Die bekende Cointreau-familie vervaardig sedert 1272 wyn, sjampanje en spiritualieë in Frankryk. Cointreau se oupagrootjie, Adolphe, is bekend vir sy skepping van die beroemde oranje likeur wat die familienaam dra en sy seun vervaardig die luukse konjak, Remy Martin. “Ná drie dekades se bydrae tot 750 jaar lange wingerdbou-ervaring aan hierdie landgoed, gee Cointreau nou die leisels oor. Sy wil sien dat die nalatenskap nog drie eeue lank voortduur.” Cointreau beplan om in Frankryk te gaan aftree en die lewe saam met haar gesin te geniet. Maroela Media het vroeër berig die landgoed is ŉ baanbreker in Suid-Afrikaanse wingerdbou. Die geskiedenis van dié historiese wynmakery dateer van 1692, tot by die Franse Hugenote. Die Morgenhof-wingerde word droëland verbou, wat laer opbrengste tot gevolg het, maar dit beteken beter sapkonsentrasies in die druiwekorrels. Die landgoed bestaan uit ŉ verskeidenheid grondsoorte, en die terroir word verder aangevul deur hoogtes wat wissel van 40 m tot 400 m bo seespieël. Morgenhof se wynportefeulje bestaan uit ŉ mengsel van rooi en wit. Die witwyne wissel van sauvignon blanc tot chenin blanc. Die rooiwynreeks bied ŉ verskeidenheid ikoniese enkelvariëteite, waaronder ŉ merlot en ŉ pinotage, asook ŉ versnit in bordeaux-styl wat ook die vlagskip van die Morgenhof-reeks is. Volgens Van Reenen is dit ŉ gevestigde en goed gediversifiseerde onderneming met verskeie ander inkomstestrome. Dit bied boonop baie potensiaal om verder uit te brei en is ideaal vir ŉ nuwe eienaar met ŉ groot visie.